  А. Бречаловлэн "ВКонтакте" бамысьтыз Ольга Корепанова Та герӟаськемын Украинаысь 4 улосын — Донецк, Луганск, Херсон но Запорожье  — референдум радъянэн. Соос мылкыд каро Россилэн бурд улаз пырыны. Талы   гужем ик дасяськыны кутскизы — калык пӧлын юалляськонъёс ортчытъязы. Референдум 23-тӥысен 27-тӥ сентябрёзь мыноз. Отысь кивалтӥсьёс оско, та дыр куспын доразы кылем адямиос, Россие кошкемъёс мылкыдзэс вераса вуттозы шуыса. — Мон пумит ӧвӧл та улосъёсты Россие пыртыны, — вераз В. Путин. — Валамон, таӵе вамыш Западысь кунъёслы но Америкалы туж уг кельшы — санкциос куто, Украинае ож техника вутто, ыбылэмысь-пуштытъямысь уг дугдо. Таин валче, котькуд улосын референдум гань-гань мед ортчоз шуыса, ялӥсько частичной мобилизация! Спецоперацие ыстэмын луозы запасысь 300 сюрс котыр воргоронъёс. Украинае мынэмзылэсь азьвыл котькудзы интыосысь комиссариатъёсын дышетсконъёс пыр потозы: мугорзэс кыдатозы, туала ож техника сярысь тодон-валанъёссэс муромытозы. Контракт амалэн службазэс нуисьёслэсь уз висъяське: соослы но тыриськоз коньдон, сётӥськоз юрттэт. — Америка но Западысь куд-ог кунъёс азгынмизы ини: Украинаез гинэ ӧвӧл, Россилэсь Белгород, Курск улосъёссэ пуштытъяло. Кунмылэсь лымшор палъёссэ беспилотникъёсын, спутникъёсын кышкатэк шара эскеро. Вашингтонын, Лондонын, Брюссельын пырак верало: Украинаысь ожмаськон Россилэн музъем вылаз выжыны кулэ, озьы, пе, кунмес куашкатыны быгатозы. Валамон, Америкалэн быдэс дуннеен кивалтэмез потэ. Но озьы уз луы. Угось тодӥсько: кунмылэн НАТО-лэсь трослы кужмогес, визьмогес, шаплыгес ож тӥрлыкез вань — ядерной оружиен кышкатонэз ӧвӧл. Атыкай музъеммес, эрикмес утён, гань-гань улон понна ми вань! — веранзэ йылпумъяз В. Путин.  